**Regulamentul cu privire la organizarea proiectului**

**#SuperCoders, ediția a V-a**

**1.** **Organizatori:** Orange Moldova, în colaborare cu Centrul de Informaţii Universitare.

**2. Scopul proiectului:** Proiectul #SuperCoders își propune să contribuie la educația digitală a tinerei generații și promovarea unui mod sigur, eficient şi responsabil de utilizare a timpului petrecut în faţa calculatorului. La #SuperCoders, programarea se transformă într-o adevărată aventură digitală, în care copiii creează jocuri şi animații scurte, asamblează segmente logice și „dau viață” personajelor. Aceste acțiuni elementare sunt extrem de instructive, dezvoltă gândirea logică, creativitatea, precum și deprinderea de a lucra în echipă. Ca urmare a realizării proiectului, copiii vor învăța conceptele de bază de programare Scratch, tehnica drag&drop şi vor dezvolta proiecte, iar profesorii, la rândul lor, vor fi bine pregătiți pentru valorificarea platformei Scratch în procesul de predare.

Cea de-a cincea ediţie a proiectului are drept obiectiv susținerea instituţiilor de învăţământ general din zonele rurale (localizate în sate), care au acces redus la tehnologie, infrastructură digitală și activități extrașcolare opționale de dezvoltare a competenţelor digitale.

În premieră, ca urmare a desfăşurării atelierelor de coding în regiuni, la ediţia 2020 a proiectului, şcolile vor participa şi la o loterie în urma căreia 3 instituţii vor primi câte 5 laptopuri.

**3.** **Durata proiectului:** Proiectul #SuperCoders se va desfăşura în perioada 24 noiembrie - 18 decembrie 2020.

**4. Descrierea proiectului:**

În ediția a cincea a proiectului atelierele #SuperCoders vor fi organizate în 30 de instituții de învățământ general din zonele rurale (sate), concomitent, pe data de 12 decembrie 2020. Fiecare atelier va fi ghidat de un profesor și va include un grup de 20 de copii cu vârsta cuprinsă între 9 - 13 ani.

Proiectul constă din următoarele etape:

1. 5 decembrie 2020 - organizarea unui training pentru 30 de profesori, la Chișinău, pentru a deprinde competențele necesare în utilizarea Scratch, precum și o instruire privind aspectele logistice ale organizării atelierelor în instituții
2. 12 decembrie 2020 - organizarea atelierelor #SuperCoders în 30 de instituții rurale, concomitent, pentru un număr total de 600 copii beneficiari
3. 15 decembrie 2020 - transmiterea rapoartelor de organizare a atelierelor în instituții
4. 17 decembrie 2020 - prezentarea rezultatelor proiectului și organizarea loteriei online, cu extragerea celor 3 şcoli câştigătoare

Cei 30 de profesori implicați în desfășurarea proiectului vor primi certificate de traineri #SuperCoders și onorarii pentru replicarea proiectului în școala pe care o reprezintă.

**5. Condiții de eligibilitate:**

Sunt eligibile să aplice în proiect instituțiile publice rurale din învățământul general (localizate în sate), care întrunesc următoarele condiții:

1. Deleagă un profesor de informatică, care va fi responsabil de:

* identificarea a 20 de elevi de 9-13 ani, pentru participarea la atelier
* înscrierea echipei în proiect conform pașilor de mai jos
* participarea la formarea de formatori offline, care va avea loc pe 5 decembrie 2020 la Chișinău
* organizarea atelierului de coding în școala sa, pe 12 decembrie 2020

1. Asigură infrastructura necesară pentru organizarea atelierului

* câte un dispozitiv (computer / laptop) pentru fiecare dintre cei 20 de copii
* 1 proiector
* 1 ecran
* este binevenită și conexiunea Internet

1. Deleagă un asistent de proiect, elev al claselor liceale sau cadru didactic, care va asista profesorul în timpul atelierului
2. Asigură desfășurarea atelierului cu respectarea tuturor normelor epidemiologice în vigoare: distanță socială de 1,5 m între participanți și aerisirea și dezinfectarea periodică a spațiului

O instituție poate delega o singură echipă pentru participarea la proiect.

Nu sunt eligibile să aplice în proiect instituțiile de învățământ general din suburbiile municipiului Chișinău și din regiunea transnistreană.

**6. Modalitatea de înregistrare:**

Înregistrarea pentru atelier va avea loc online, completând [acest formular](https://forms.gle/EnKj2LJHb9wqULiA7), cu adresă electronică creată pe [www.gmail.com](http://www.gmail.com). În cazul în care nu dețineți o adresă electronică Gmail, o puteți crea pe [www.gmail.com](http://www.gmail.com).

Profesorul responsabil va înregistra instituția la atelier, introducând toate datele necesare:

1. Raionul și localitatea
2. Denumirea instituției de învățământ
3. Numărul total de elevi din instituție
4. Numele profesorului responsabil
5. Datele de contact ale profesorului responsabil
6. O scrisoare de angajament ([completată după acest model](https://www.eac.md/ro/scholarships/other/supercoders/Scrisoare%20de%20angajament.docx)) – în format PDF sau JPG. Scrisoarea va fi semnată de către director și profesorul responsabil, cu aplicarea ștampilei instituției.

**Data limită pentru înregistrare: 30 noiembrie 2020.**

Atenție! Înscrierile se vor face în baza principiului primului venit, primului servit. Pentru participarea în proiect vor fi selectate primele 30 de instituții înscrise, care vor corespunde criteriilor de eligibilitate.

**7. Contactarea instituțiilor înregistrate:**

Cele 30 de instituții selectate vor fi contactate imediat după 30 noiembrie. Profesorii responsabili vor fi invitați la Chișinău la o formare de formatori, pentru a deprinde competențele necesare în utilizarea Scratch, care va avea loc sâmbătă, 5 decembrie, în Centrul Național de Inovații Digitale în Educație “Clasa Viitorului”. Tot aici, vor primi informaţia necesară vizavi de aspectele logistice ale atelierelor în regiune şi materialele promoționale #SuperCoders (tricouri, stickere și certificate de participare pentru copii).

Cheltuielile ce țin de transport tur-retur (transport public) și masă vor fi acoperite de către organizatori.

**8. Organizarea atelierelor**

Atelierele #SuperCoders vor fi organizate concomitent în cele 30 de instituții înregistrate, sâmbătă, 12 decembrie, conform unei agende unice, pentru un număr total de 600 copii beneficiari în toată ţara. Profesorul va fi responsabil de organizarea atelierului, iar cadrul didactic asistent/elevul din clasele liceale îl va ajuta cu înregistrarea participanților, distribuirea materialelor și fotografii pe durata activităţii.

După desfășurarea atelierului, profesorul va transmite organizatorilor prin email lista participanților și chestionarele completate de aceștia, precum și un scurt raport al activității, cu fotografii, până cel târziu marți, 15 decembrie, ora 12:00.

Îndeplinirea tuturor condițiilor stipulate este necesară pentru admiterea instituției la extragerea premiilor.

**9. Extragerea premiilor**

Imediat după finalizarea atelierelor din 12 decembrie, instituțiile participante vor fi invitate la evenimentul public de prezentare a rezultatelor proiectului, cu extragerea online a celor 3 instituții câștigătoare. Evenimentul va fi transmis live pe [www.privesc.eu](http://www.privesc.eu) și pe paginile de Facebook Orange Moldova și Centrul de Informații Universitare. Ulterior, echipamentele vor fi livrate instituțiilor câștigătoare, cu semnarea contractelor de donație între Centrul de Informații Universitare și instituția beneficiară.

Informații suplimentare pot fi solicitate la coordonatorul de proiect Olga Rusu la 068220076 sau [orusu@eac.md](mailto:orusu@eac.md).